घोड़ारोज की समस्या से मुक्ति के लिए 41 गांवों के किसानों ने दिया ज्ञापन
किसान संघर्ष समिति के नेतृत्व में 41 गांवों के सैकड़ों किसानों ने मंगलवार को एसडीएम अनूप कुमार सिंह को ज्ञापन सौंपा। इसमें घोड़ारोज (नीलगाय) प्रभावित किसानों को मुआवजा दिलाने और घोड़ारोज समस्या से मुक्ति दिलाने की मांग की।
जावरा-पिपलौदा सहित अन्य तहसीलों के किसान घोड़ारोज की समस्या से परेशान हैं। घोड़ारोज किसानों के खेतों में खड़ी फसलों को नुकसान पहुंचा रहे हैं। लोग हादसों के शिकार हो रहे हैं। इसे लेकर किसान संघर्ष समिति ने अभियान चलाया था। इसके तहत 2 हजार किसानों को मुआवजा फॉर्म वितरित किए थे। 41 गांवों के 1716 किसानों ने मुआवजा फॉर्म भरकर समिति सदस्यों को दिए थे। इनमें मुआवजे के साथ घोड़ारोज समस्या से मुक्ति की मांग की। किसान संघर्ष समिति प्रभारी के.के.सिंह कालूखेड़ा, नरेंद्रसिंह चंद्रावत ने उन किसानों द्वारा भरे फॉर्म भी ज्ञापन के साथ एसडीएम सिंह को दिए। कुछ किसानों ने कहा कि घोड़ारोज को पकड़कर अभयारण्य में छोड़ें, ऐसा संभव नहीं हो तो शासन से घोड़ारोज को मारने की अनुमति दिलाई जाए।
अन्य राज्यों की तर्ज पर समस्या से मुक्ति दिलाएं- ुंगावली विधायक महेंद्रसिंह कालूखेड़ा ने उक्त समस्या को विधानसभा में भी उठाया था। बिहार, यूपी व राजस्थान में घोड़ारोज समस्या से निपटने के लिए वहां की सरकार विभिन्न विकल्पों पर प्रयास कर रही है। इसलिए यहां भी इसी तर्ज पर परेशानी से निजात दिलाएं। साथ ही जो फॉर्म दिए हैं, उसके अनुसार सर्वे कर प्रभावितों को मुआवजा भुगतान करें। एसडीएम ने उचित कार्रवाई का आश्वासन दिया। किसान संघर्ष समिति के कीर्ति जायसवाल, विजेंद्रसिंह, संदीप पोरवाल, धरमचंद चपड़ोद, कुतुबुद्दीन सैफ, वरुण श्रोत्रिय, पप्पू चारोड़िया सहित किसान मौजूद थे।
एसडीएम को ज्ञापन सौंपते किसान संघर्ष समिति सदस्य व किसान।
hin_Deva hin_Deva hin_Deva hin_Deva hin_Deva